SA Rugby wil glo inenting verplig(Argieffoto: Filippo Monteforte/AFP) Die Suid-Afrikaanse Rugbyunie (Saru) is binnekort waarskynlik ook deel van ŉ ál groter wordende groep instellings wat inenting teen Covid-19 wil verplig. Luidens berigte sal die inenting verpligtend wees vir alle spelers wat ŉ nasionale span verteenwoordig, of wat aan ŉ reeks onder Saru se vaandel deelneem. Rapport berig dit sluit alle jeugweke vir spelers in. ŉ Woordvoerder van Saru het by navraag oor die voorgestelde beleid gesê “SA Rugby is in die proses om ŉ beleid te formuleer wat, indien dit goedgekeur word, binne ŉ redelike tyd ingestel sal word”. Die konsepbeleid oor inenting sal luidens berigte klaarblyklik ook vir alle wedstrydbeamptes, afrigters en ander rolspelers geld. Dit is reeds aan die verskillende rugbyunies gestuur, maar na verneem word nog nie aanvaar nie. Willem Strauss, president van die Blou Bulle Rugbyunie, het bevestig dat hulle die konsepbeleid verlede week ontvang het. Die BBRU se raad vergader vandeesweek en sal dit dan behoorlik bespreek. “Uiteraard wil ons so vinnig moontlik terugkeer na normale sportbeoefening en ŉ ruimte skep waarin ons normaalweg kan rugby speel en funksioneer,” sê Strauss. “Ons moet egter ook in gedagte hou, en dit respekteer, dat mense geloofs- of mediese besware teen inenting kan hê.” Nog ŉ unie met wie Maroela Media gepraat het, het gevra dat hulle kommentaar op die konsepbeleid voorbehou word tot dié unie se raad behoorlik daaroor vergader het. Hoewel hulle ook oor die voorgestelde beleid ingelig is, moet dit nog bespreek en ŉ besluit daaroor geneem word. Skolesport val onder die departement van basiese onderwys en dié departement sal oor enige verpligte inenting moet besluit. Rapport berig egter al Saru se jeugkompetisies, wat regstreeks onder die unie val, word geraak. Met verwysing na Saru se jeugkompetisies, sê Bobby Mcleod, ŉ oudvoorsitter van die Wes-Rand- hoërskoolrugbyvereniging en jare lange kenner van rugby in skole, gevaarlike terrein word betree wanneer kinders op skoolvlak gedwing kan word om ingeënt te word as hulle aan sekere byeenkomste wil deelneem. “Kinderregte is baie belangrik en ek sal ongemaklik voel om iemand te dwing om ingeënt te word. Ek dink ook dit vat die gesag en seggenskap van ouers weg. “Ek dink dit sal ŉ baie hartseer dag wees as ŉ outjie nie kan speel omdat hy nie ingeënt is nie. Ek is absoluut pro-entstof, maar as jy sê kinders móét ingeënt word, betree jy gevaarlike terrein. Dalk is die ouers ten gunste van inenting, maar die kind nie, en dalk is ŉ kind ten gunste van inenting, maar sy ouers nie,” sê Mcleod. Hy sê die vrae kan ook ontstaan of kinders wat aan ander sportsoorte benewens rugby deelneem, mettertyd voor ŉ soortgelyke dilemma te staan kan kom. Ronald Peters, bestuurder van sport by AfriForum, het by navraag gesê die organisasie is heeltemal gekant teen verpligte inentings, “aangesien ons glo dat elke individu die reg op vrye keuse het”. Peters sê die dilemma is egter dat sportlui moontlik nie op topvlak, en veral internasionaal, sal kan meeding indien hulle nie ingeënt is nie.